Na temelju članka 143. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20 – u daljnjem tekstu: Zakon) i članka 32. Statuta Grada Šibenika (“Službeni glasnik Grada Šibenika”, broj 8/10, 5/12, 2/13, 2/18, 8/18 –pročišćeni tekst i 2/20), Gradsko vijeće Grada Šibenika, na 25. sjednici od 14. prosinca 2020. godine, donosi

**PROGRAM JAVNIH POTREBA U OSNOVNOM ŠKOLSTVU**

**GRADA ŠIBENIKA ZA 2021. GODINU**

**I. UVOD**

Ovim Programom utvrđuju se javne potrebe u osnovnom školstvu Grada Šibenika za 2021. godinu za koje se sredstva osiguravaju u Proračunu Grada Šibenika za 2021. godinu i projekcijama za 2022.-2023. godinu u sveukupnom iznosu od 77.833.500,00 kuna.

 Na administrativnom području Grada Šibenika redoviti osnovnoškolski programi provode se u 9 matičnih osnovnih škola i 10 područnih škola u kojima je u 2020/2021. školskoj godini ukupno upisano 3.302 učenika u 194 razredna odjela.

 U Proračunu Grada Šibenika sredstva za financiranje javnih potreba u osnovnom školstvu osiguravaju se za redovnu djelatnost osnovnih škola i kapitalna ulaganja u škole na način:

 a) Sredstava za decentralizirane funkcije osnovnog školstva

 (financiranje minimalnog financijskog standarda),

 b) Ostala sredstva za redovnu djelatnost i dodatna ulaganja u školske prostore

 c) Sredstava za poboljšanje standarda u osnovnom školstvu

 (financiranje iznad minimalnog financijskog standarda).

**II. DECENTRALIZIRANE FUNKCIJE - MINIMALNI FINANCIJSKI STANDARD**

 **Planirana sredstva 8.397.000,00 kuna**

 Sredstva za financiranje minimalnog financijskog standarda osnovnog školstva osiguravaju se u Proračunu Grada Šibenika temeljem Odluke Vlade Republike Hrvatske o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva (u daljnjem tekstu: Odluka) i Uredbe o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave (u daljnjem tekstu: Uredba). Sukladno navedenom, potrebna sredstva za realizaciju ovih rashoda ostvaruju se iz dodatnog udjela poreza na dohodak po stopi od 1,9 %, a razlika do ukupno bilanciranih prava prema prethodno navedenoj Odluci ostvaruje se s pozicije pomoći izravnanja za decentralizirane funkcije u Državnom proračunu Republike Hrvatske za 2021. godinu.

 Slijedom navedenog, iz sredstava za decentralizirane funkcije osigurava se financiranje minimalnog financijskog standarda javnih potreba osnovnog školstva za:

1. Materijalne i financijske rashode,
2. Rashode za tekuće i investicijsko održavanje,
3. Rashode za nabavu proizvedene dugotrajne imovine i dodatna ulaganja na

nefinancijskoj imovini.

 U Proračunu Grada Šibenika za 2021. godinu planirana su decentralizirana sredstva za osnovne škole u iznosu od 6.760.000,00 kuna koja se odnose na materijalne i financijske rashode i rashode za tekuće i investicijsko održavanje, te 1.637.000,00 kuna za kapitalna ulaganja u škole, što je sveukupno 8.397.000,00 kuna.

 Nakon donošenja Odluke Vlade Republike Hrvatske za 2021. godinu i točno utvrđenog iznosa decentraliziranih sredstava, Grad Šibenik će donijeti vlastitu odluku o mjerilima i načinu financiranja decentraliziranih funkcija osnovnog školstva za 2021. godinu.

**III. REDOVNA DJELATNOST OSNOVNIH ŠKOLA I DODATNA ULAGANJA U ŠKOLSKE PROSTORE**

 **Planirana sredstva: 63.417.500,00 kuna**

 Proračunom Grada Šibenika planirani su i vlastiti i namjenski prihodi proračunskih korisnika – osnovnih škola iz drugih izvora (državnog i županijskog proračuna, donacija, EU sredstava i sl.) kojima se financira njihova redovna djelatnost i ulaganja i opremanje školskih prostora.

 Sredstva za financiranje redovne djelatnosti osnovne škole prikazuju u svojim financijskim planovima sukladno opsegu djelatnosti, te se ista planiraju prema uputama i zadanim indeksima iz Smjernica ekonomske i fiskalne politike Vlade RH za razdoblje 2021-2022. godine.

 Planirana sredstva odnose se na troškove za plaće zaposlenika, službena putovanja, stručno usavršavanje zaposlenika, ostale naknade troškova zaposlenima, uredski materijal i ostale materijalne rashode, troškove energije, materijal i dijelovi za tekuće i investicijsko održavanje, sitni inventar, službene, radne i zaštitna odjeće i obuće, usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne i osobne usluge, računalne usluge, ostale usluge, premije osiguranja, reprezentacija, članarine, pristojbe i naknade, ostali nespomenuti rashodi poslovanja, bankarske usluge i usluge platnog prometa, zatezne kamate, nabavu knjiga i školskih udžbenika, te ulaganja u postrojenja i opremu.

**IV.** **ŠIRE JAVNE POTREBE u osnovnom ŠKOLSTVU - FINANCIRANJE**

 **IZNAD MINIMALNOG FINANCIJSKOG STANDARDA**

 **Planirana sredstva: 6.019.000,00 kuna**

 Programom javnih potreba u osnovnom školstvu Grada Šibenika za 2021. godinu obuhvaćene su i aktivnosti širih javnih potreba koje se financiraju iz vlastitih sredstava Grada Šibenika, te ostalih izvora financiranja, a kojima se želi podići kvaliteta osnovnoškolskih programa namijenjena učenicima i roditeljima sukladno iskazanim potrebama i interesima, ali i sveukupnog standarda u osnovnim školama.

 Aktivnosti su sljedeće:

 **1. AKTIVNOST: Produženi boravak**

 Zakonom je uvođenje i provođenje ovoga programa u osnovnim školama povjereno jedinicama lokalne i područne (regionalne) samouprave koje i financiraju izvođenje programa.

 Produženi boravak je neobvezni oblik neposrednog odgojno-obrazovnog rada pod vodstvom učitelja, a namijenjen je učenicima prvih, drugih i trećih razreda osnovne škole koji se provodi izvan redovite nastave s organiziranim boravkom, prehranom i učenjem u prostorima škole.

. Osnovne škole organiziraju produženi boravak za potrebe svojih učenika, te po potrebi i za učenike izvan svoga upisnog područja, a usklađen je s potrebama zaposlenih roditelja, organizacijskim, kadrovskim i prostornim uvjetima škole. Financijska sredstva za provođenje aktivnosti produženog boravka odnose se na sredstva za plaće i ostala materijalna prava učitelja, dok sredstva za prehranu osiguravaju roditelji.

 U 2020/2021. školskoj godini ova aktivnost provodi se u OŠ Tina Ujevića za jednu odgojno-obrazovnu skupinu drugog razreda koju pohađa 22 učenika; u OŠ Jurja Šižgorića za dvije odgojno-obrazovne skupine prvih razreda i jednu odgojno-obrazovnu skupinu trećeg razreda koje pohađa sveukupno 64 učenika; te u OŠ Jurja Dalmatinca za jednu odgojno-obrazovnu skupinu koju pohađa 12 učenika.

 Ukoliko pored navedenih i druge škole iskažu interes i potrebu za organizacijom produženog boravka, Grad Šibenik će omogućiti i u idućoj školskoj godini realizaciju predmetne aktivnosti sukladno raspoloživim prostornim kapacitetima škola.

 ***U Proračunu Grada Šibenika za 2021. godinu planirana sredstva za ovu aktivnost iznose 771.000,00 kuna.***

**2. AKTIVNOST: Jednokratna novčana pomoć za nabavu radnih bilježnica i drugog obrazovnog materijala**

 Pravo na jednokratnu novčanu pomoć za nabavu radnih bilježnica i drugog obrazovnog materijala ostvaruju korisnici dječjeg doplatka sukladno članku 6. stavak 1. Zakona o doplatku za djecu („Narodne novine“ 94/01, 138/06, 107/07, 37/08, 61/11, 112/12, 82/15 i 58/18), isključivo s prebivalištem na području Grada Šibenika, za svu djecu učenike osnovnih škola Grada Šibenika koju uzdržavaju, ako to pravo ne ostvaruju po drugoj osnovi.

 Jednokratna novčana pomoć za nabavu radnih bilježnica i drugog obrazovnog materijala iznosi: - 300,00 kn po uzdržavanom učeniku/ci od 1. do 4. razreda,

 - 500,00 kn po uzdržavanom učeniku/ci od 5. do 8. razreda.

 ***U Proračunu Grada Šibenika za 2021. godinu planirana sredstva za ovu aktivnost iznose 383.000,00 kuna.***

**3. AKTIVNOST: Projekt pomoćnika u nastavi**

 U cilju uključivanja učenika s posebnim obrazovnim potrebama u redoviti sustav odgoja i obrazovanja, Grad Šibenik nastavlja provođenje projekta „Pomoćnici u nastavi za učenike s teškoćama u razvoju 2“. Grad se 2017. godine u partnerstvu sa 7 osnovnih škola javio na otvoreni poziv za dostavu projektnih prijedloga „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza III“ koje je raspisalo Ministarstvo znanosti i obrazovanja za dodjelu sredstava iz Europskog socijalnog fonda (ESF) uz obavezno sufinanciranje iz državnog proračuna za četverogodišnje razdoblje. Ugovorom je definirana ukupna vrijednost projekta u iznosu od 5.073.801,60 kn za četverogodišnje razdoblje.

 Grad Šibenik je za početak školske godine 2020/2021. dobio suglasnost Ministarstva znanosti i obrazovanja za uključivanje 34 pomoćnika u nastavi i jednog stručnog komunikacijskog posrednika za 35 učenika s teškoćama u razvoju. Od ukupnog broja pomoćnika kroz europski projekt se financira 21 pomoćnik u nastavi i 1 stručni komunikacijski posrednik u osnovnim školama Grada Šibenika i to u: OŠ Petra Krešimira IV., OŠ Tina Ujevića, OŠ Jurja Šižgorića, OŠ Jurja Dalmatinca i OŠ Fausta Vrančića. Ostatak od 13 pomoćnika u nastavi se financira u sklopu projekata čiji su nositelji udruga Centar za socijalnu inkluziju i udruga Kamenčići, a Grad Šibenik partner.

 Obzirom da je završetak navedenog europskog projekta planiran u srpnju 2021. godine Grad Šibenik će se, ukoliko bude otvoren, prijaviti na natječaj za dodjelu bespovratnih sredstava za buduće razdoblje počevši od školske 2021/2022 godine. Tim projektom se planira uključiti sve prihvatljive učenike s teškoćama u razvoju koji pohađaju osnovne škole na području Grada Šibenika čiji je osnivač Grad Šibenik. Očekujemo uključivanje 40 pomoćnika u nastavi koji će pružati podršku za 40 učenika s teškoćama u razvoju.

 ***U Proračunu Grada Šibenika za 2021. godinu planirana sredstva za ovu aktivnost iznose 1.870.000,00 kuna.***

 **4. AKTIVNOST: Projekt prehrane djece**

 Za djecu u riziku od siromaštva Grad Šibenik provodi projekt prehrane djece temeljem poziva „Osiguravanje školske prehrane za djecu u riziku od siromaštva“ raspisanog od strane Ministarstva rada, mirovinskog sustava, obitelji i socijalne politike, a sredstva su osigurana iz Fonda europske pomoći za najpotrebitije (FEAD) i državnog proračuna. Cilj projekta je ublažavanje najgorih oblika dječjeg siromaštva pružanjem nefinancijske pomoći u vidu školskog obroka.

U školskoj godini 2020/2021. po kriteriju prihvatljivosti „djeca iz obitelji korisnica doplatka za djecu“ nakon provedenog javnog poziva u svih 9 osnovnih škola Grada Šibenika u projekt je uključeno 722 djece. Za školsku godinu 2021/2022. Grad Šibenik će ponovo prijaviti projekt na istovjetan ili slični javni poziv.

***U Proračunu Grada Šibenika za 2021. godinu planirana sredstva za ovu aktivnost iznose 842.000,00 kuna.***

 **5. AKTIVNOST: Projekt Erasmus+**

 Erasmus+ program je Europske unije kojim se podupire rad na međunarodnim projektima usmjerenim na modernizaciju i internacionalizaciju sektora obrazovanja, osposobljavanja mladih i sporta. On pomaže učenicima svih uzrasta da steknu znanje i iskustvo u institucijama i organizacijama u različitim zemljama, a tijekom 2021. godine planira se provoditi u OŠ Jurja Šižgorića, OŠ Tina Ujevića, OŠ Brodarica i OŠ Meterize.

***U Proračunu Grada Šibenika za 2021. godinu planirana sredstva za ovu aktivnost iznose 862.000,00 kuna.***

 **6. AKTIVNOST: Projekt „Školski medni dan“**

 Osnovne škole Grada Šibenika sudjelovat će u provedbi nacionalnog programa „Školski medni dan“ koji se provodi u suradnji sa Ministarstvom poljoprivrede. Cilj programa je educiranje djece i njihovih roditelja o važnosti konzumiranja meda i njegovog uključivanja u prehranu, te važnosti pčelarstva za sveukupnu poljoprivrednu proizvodnju i biološku raznolikost, čime se stvaraju bolji uvjeti za pozicioniranje meda hrvatskih pčelinjaka na tržištu. Projektom će svi učenici prvih razreda u 9 osnovnih škola dobiti nacionalnu staklenku meda lokalnog proizvođača od 370 ml, prigodne slikovnice i edukacijske brošure.

***U Proračunu Grada Šibenika za 2021. godinu planirana sredstva za ovu aktivnost iznose 12.000,00 kuna.***

***.***

**7. AKTIVNOST: Projekt „Školska shema“**

U svim osnovnim školama Grada Šibenika provodi se projekt Školska shema voća i povrća, te mlijeka i mliječnih prerađevina. U školskoj godini 2020/2021. projektom je obuhvaćeno 3239 učenika u 9 osnovnih škola koji jednom tjedno besplatno dobivaju sezonsko voće, te 178 učenika od 1. do 4. razreda u OŠ Meterize koji dodatno dobivaju mlijeko. Projekt je usmjeren prema usvajanju dobrih prehrambenih navika djece od najranije dobi koje utječu na kvalitetu života, te borbi protiv pretilosti uzrokovane lošim prehrambenim navikama. Glavni cilj je povećati potrošnju zdrave hrane kod djece u razrednoj i predmetnoj nastavi te im na taj način uravnotežiti prehranu i promovirati zdrave prehrambene navike. Za školsku godinu 2021/2022. Grad Šibenik će ponovo prijaviti sve osnovne škole za sudjelovanje u projektu.

***U Proračunu Grada Šibenika za 2021. godinu planirana sredstva za ovu aktivnost iznose 229.000,00 kuna.***

 **8. AKTIVNOST: KAPITALNA ULAGANJA U ŠKOLE**

 **8.1. Sanacija Područne škole Raslina**

 Zbog dotrajalosti školskih prostorija nužna je sanacija Područne škole Raslina za koju se radovi planiraju realizirati tijekom dvije proračunske godine. U Proračunu Grada Šibenika za 2021. godinu planirana je I. faza sanacije u kojoj bi se sanirao krov škole. U II. fazi planirana je nastavak sanacije unutrašnjosti i fasade školske zgrade.

 ***U Proračunu Grada Šibenika za 2021. godinu planirana sredstva za ovu aktivnost iznose 250.000,00 kuna.***

 **8.2. IZGRADNJA SPORTSKE DVORANE OŠ BRODARICA**

Osnovna škola Brodarica s ukupno 332 učenika nema školsku sportsku dvoranu, a prostorni kapaciteti škole ne zadovoljavaju potrebe i uvjete nužne za ostvarivanje osnovnih odgojno- obrazovnih programa. U tom smislu planira se dogradnja školskog prostora i izgradnja dvodijelne školske dvorane čime bi ukupna neto površina školskog prostora povećala za još 1.417,62 m2.

 Ministarstvo znanosti i obrazovanja dalo je suglasnost na Idejno rješenje rekonstrukcije i dogradnje OŠ Brodarica, a sredstva za ovu aktivnost planiraju se ostvariti tijekom dvije proračunske godine. Planirana sredstva Grada Šibenika u 2021. godini za realizaciju ovog projekta iznose 400.000,00 kuna za troškove izrade Glavnog projekta i građevinske radove, a isti iznos planira se ostvariti iz pomoći Državnog proračuna.

 ***U Proračunu Grada Šibenika za 2021. godinu planirana sredstva za ovu aktivnost iznose 800.000,00 kuna.***

**V. ZAVRŠNA ODREDBA**

 Ovaj Program stupa na snagu osmog dana od dana objave „Službenom glasniku Grada Šibenika“, a primjenjivat će se od 1. siječnja 2021. godine do 31. prosinca 2021. godine.

KLASA: 602-02/20-01/127

URBROJ: 2182/01-05/1-20-2

Šibenik, 14. prosinca 2020.

GRADSKO VIJEĆE GRADA ŠIBENIKA

 POTPREDSJEDNIK

 Stipica Protega